钦定古今图书集成/明伦汇编/官常典/第488卷 > 贺若谊
## 钦定古今图书集成/明伦汇编/官常典/第488卷 > 贺若谊

按《隋书》本传，“谊字道机，河南洛阳人也。祖伏连，魏云
州刺史。父统，右卫将军。谊性刚果，有干略，在魏以功臣
子赐爵容城县男，累迁直阁将军、大都督、通直散骑
常侍、尚食典御。周太祖据有关中，引之左右。尝使诣
杏城，属茹茹种落携贰，屯于河表，谊因譬以祸福，诱
令归附，降者万馀口。太祖深奇之，赐金银百两。齐”遣
其舍人杨畅结好于茹茹，太祖恐其并力，为边境之
患，使谊聘茹茹。谊因啖以厚利，茹茹信之，遂与周连
和，执畅付谊。太祖嘉之，拜车骑大将军、仪同三司、略
阳公府长史。周闵帝受禅，除司射大夫，改封霸城县
子，转左宫伯，寻加开府。后历灵、邵二州刺史，原信二
州总管，俱有能名。其兄敦为金州总管，以谗毁伏诛，
坐是免职。武帝亲总万机，召谊治熊州刺史。平齐之
役，谊率兵出函谷，先据洛阳，即拜洛州刺史，进封建
威县侯。齐范阳王高绍义之奔突厥也，谊以兵追之，
战于马邑，遂擒绍义，以功进位大将军。高祖为丞相，
拜亳州总管。驰驿之部，西遏司马消难，东拒尉迥。申
州刺史李慧反，谊讨之。进爵范阳郡公，授上大将军。
开皇初，入为右武候将军。河间王弘北征突厥，以谊
为副元帅。军还，转左武候大将军，坐事免。岁馀，拜华
州刺史。俄转敷州刺史，改封海陵郡公，复转泾州刺
史。时突厥屡为边患，朝廷以谊素有威名，拜灵州刺史，进位柱国。谊时年老，而筋力不衰，犹能重铠上马，
甚为北夷所惮。数载，上表乞骸骨，优诏许之。谊家富
于财，于郊外构一别庐，多植果木，每邀宾客，列女乐，
游集其间。卒于家，时年七十七。子举袭爵。